

Na podlagi statutarnih določil in programskih usmeritev je RO SDPZ na 5. dopisni seji RO SDPZ z dne 12.8.2022 sprejel naslednji

**PRAVILNIK O DODELJEVANJU SOCIALNIH POMOČI**

**SINDIKATA DELAVCEV PROMETA IN ZVEZ (v nadaljevanju SDPZ)**

**1. člen**

SDPZ s tem pravilnikom določa pogoje in višino socialnih pomoči, ki jih v skladu s svojimi statutarnimi določili in programskimi usmeritvami dodeljuje svojim članom.

**2. člen**

Do socialne pomoči je upravičen član SDPZ, ki je član sindikata SDPZ najmanj dve leti.

Socialne pomoči so posebna in dodatna oblika pomoči članstvu.

**3. člen**

Socialno pomoč se lahko članu za vsakega izmed predvidenih namenov izplača le enkrat na leto. Izplačilo se izvrši najkasneje v enem mesecu po prejemu vloge člana in pisnega mnenja organizacije sindikata v kateri je organiziran član.

Na vlogi za izplačilo socialne pomoči članu sindikata mora biti navedeno:

* priimek, ime, naslov prebivališča, rojstni podatki, davčna številka, naslov zaposlitve, datum vstopa v sindikat, številka članske izkaznice
* utemeljitev vloge za sindikalno socialno pomoč.
* skupni bruto prejemek zadnjih treh mesecev
* osebni račun in naziv banke prosilca socialne pomoči,
* naziv in mnenje osnovne organizacije sindikata.

**4. člen**

Vlogo za dodelitev socialne pomoči je potrebno nasloviti na sindikalno organizacijo v kateri prosilec neposredno uresničuje sindikalne pravice. Predsednik sindikalne organizacije pravilno izpolnjeno vlogo dopolni s svojim pisnim mnenjem in posreduje Sindikatu delavcev prometa in zvez, Dalmatinova 4, 1000 Ljubljana.

**5. člen**

Socialna pomoč po tem pravilniku se lahko dodeljuje za naslednje namene:

* v primeru višje sile (požar, povodenj in podobno), kadar višina škode presega znesek povprečne plače v RS, v višini do 400,00 EUR
* socialna pomoč za nakup šolskih potrebščin za otroke vključene v obvezno šolanje, članu sindikata, kadar njegova plača ne presega 90% bruto povprečne slovenske plače v RS (upoštevajoč podatke zadnjega tromesečja), v višini do 100,00 EUR za vsakega otroka,
* invalidni osebi za enkratni nakup zdravstvenih pripomočkov, v višini do 400,00 EUR (dvigalo, avto, ipd.),
* v drugih izrednih situacijah, ki ogrožajo zdravje in življenje člana in njegove družine v višini do 400,00 EUR.

Izpolnjevanje pogojev se presoja na dan vložitve predloga.

O dodelitvi socialne pomoči v znesku, ki presega omejitve tega člena, odloči RO SDPZ, na predlog generalnega sekretarja.

Socialne pomoči iz tega člena se izplačujejo iz sredstev sindikata in niso vezane na izplačilo socialnih pomoči, ki jih v skladu s kolektivno pogodbo zagotavlja delodajalec.

**6. člen**

Višina odobrene socialne pomoči iz predhodnega člena se poveča za 10 % po desetih letih nepretrganega članstva v sindikatu SDPZ oziroma članicah ZSSS.

**7. člen**

Odredbodajalec za izplačilo socialnih pomoči v skladu s tem pravilnikom je generalna sekretarka SDPZ. O številu in višini odobrenih socialnih pomoči v skladu s tem pravilnikom redno poroča na sejah RO SDPZ.

**8. člen**

Ta pravilnik se posreduje vsaki sindikalni organizaciji SDPZ v dveh izvodih. En izvod se shrani pri predsedniku sindikalne organizacije, drugi izvod pa se izobesi na oglasni deski sindikalne organizacije.

**9. člen**

Z dnem uveljavitve tega pravilnika prenehajo veljati vsi dosedanji akti, ki so urejali dodeljevanje denarnih pomoči na sindikatu dejavnosti. Prilogi Pravilnika 1 in 2 sta sestavni del Pravilnika.

Predsednik SDPZ

Emil Prohan, l.r.

Priloga 1: Navodilo za izpolnitev vloge za dodelitev socialne pomoči

Priloga 2: Vloga za dodelitev socialne pomoči z navodili za izpolnjevanje obrazca